Γιώργος Παντελάκης

Ο Γιώργος Παντελάκης (30 Νοεμβρίου 1926 - 2 Φεβρουαρίου 2009) ήταν πρώην πρόεδρος της ΠΑΕ ΠΑΟΚ και μία από τις πιο εμβληματικές φυσιογνωμίες στην ιστορία του συλλόγου.

Βιογραφικά στοιχεία
Γεννήθηκε στις 30 Νοεμβρίου 1926 στη συνοικία της Τούμπας Θεσσαλονίκης. Ο πατέρας του Δημήτριος και η μητέρα του Ευαγγελία ήταν πρόσφυγες με καταγωγή από τη Σμύρνη της Μικράς Ασίας. Σπούδασε στη Δημόσια Εμπορική Σχολή Θεσσαλονίκης και, μετά την αποφοίτησή του, ασχολήθηκε επιτυχώς με το εμπόριο (είδη υγιεινής).

Στην ηγεσία του ΠΑΟΚ
Από μικρή ηλικία εντάχθηκε στην οικογένεια του Α.Σ. ΠΑΟΚ και την υπηρέτησε από διάφορες διοικητικές θέσεις. Ξεκίνησε τη θητεία του ως παράγοντας του ΠΑΟΚ από την ομάδα μπάσκετ. Το 1954 ανέλαβε χρέη βοηθού εφόρου, ενώ δύο χρόνια αργότερα και έως το 1959 “προβιβάστηκε” σε έφορος, κατακτώντας μαζί του τον πρώτο πανελλήνιο τίτλο (1959) στην ιστορία του ΠΑΟΚ. Ακολούθησε η παραγοντική του διαδρομή στο ποδόσφαιρο. Από το 1960 μέχρι το 1971 υπήρξε Γενικός Γραμματέας και στη συνέχεια Πρόεδρος από το 1975 μέχρι και το 1984. Στη διάρκεια και αυτής της θητείας του, όντας επικεφαλής της ομάδας ποδοσφαίρου, ο ΠΑΟΚ κατέκτησε για πρώτη φορά το πρωτάθλημα Ελλάδος (1976). Πρωταγωνίστησε στην υπόθεση του Γιώργου Κούδα στα τέλη της δεκαετίας του 1960, συμβάλλοντας στην επιστροφή του δεξιοτέχνη ποδοσφαιριστή στην ομάδα και ήταν αυτός που με τη διορατικότητά του δημιούργησε τη μεγάλη ομάδα του ΠΑΟΚ της δεκαετίας του 1970. Τον Ιούλιο του 1966, ο Ολυμπιακός προσέγγισε τον Κούδα και του προσέφερε έναν υψηλότερο ετήσιο μισθό, χωρίς όμως να μπει σε διαπραγμάτευση με την ομάδα του. Ο Παντελάκης δεν έδωσε ποτέ τη συγκατάθεσή του για να ολοκληρωθεί η μεταγραφή και για τις επόμενες δύο αγωνιστικές περιόδους ο Κούδας συμμετείχε μόνο σε φιλικά παιχνίδια του Ολυμπιακού. Ο Γενικός Γραμματέας Αθλητισμού της χούντας Κωνσταντίνος Ασλανίδης πρότεινε το 1968 να επιστρέψει ο Κούδας στον ΠΑΟΚ για δύο χρόνια και μετέπειτα να μετακινηθεί στον Ολυμπιακό, αλλά ο Παντελάκης αρνήθηκε λέγοντας: "Εγώ μπορεί να πάω στη Γυάρο, ο Κούδας όμως δε θα πάει ποτέ στον Ολυμπιακό". Η επιστροφή του Κούδα στον ΠΑΟΚ τον Αύγουστο του 1968 συνέπεσε χρονικά με την άφιξη στην ομάδα ποιοτικών ποδοσφαιριστών, όπως οι Χρήστος Τερζανίδης, Δημήτρης Παρίδης και Αχιλλέας Ασλανίδης, ενώ είχε προηγηθεί ένα χρόνο πριν και η έλευση του σπουδαίου Σταύρου Σαράφη. Ο Παντελάκης είχε θέσει πλέον τις βάσεις για τη δημιουργία μίας πολλά υποσχόμενης ομάδας που έμελλε την επόμενη δεκαετία να αποδώσει ελκυστικό ποδόσφαιρο, να ανταγωνιστεί τις μεγάλες ομάδες της Αθήνας και να κατακτήσει τους πρώτους εγχώριους τίτλους στην ιστορία της. Ο Γιώργος Παντελάκης καταξιώθηκε στη συνείδηση όλων των φιλάθλων ως ένας χαρισματικός, αξιόπιστος και δυναμικός αθλητικός παράγοντας και σύμβολο αφοσίωσης στο σύλλογο που υπηρέτησε επί δεκαετίες, σφραγίζοντας με την αγέρωχη προσωπικότητά του ένα μεγάλο και ένδοξο κομμάτι της ιστορίας του. Αφιέρωσε όλη τη ζωή του στον αθλητισμό και στον ΠΑΟΚ. 

 Συνεργάτες και προσωπικό στον ΠΑΟΚ 
Πολλοί άνθρωποι συνδέθηκαν με τον Παντελάκη και είχαν μακροχρόνια παρουσία και προσφορά στον σύλλογο τη περίοδο της παραγοντικής του θητείας.
 Συνεργάτες/συγχρηματοδότες/μέλη του συμβουλίου: Δημήτρης Δημάδης - Βασίλης Ζέρβας - Ευάγγελος Μυλωνάς (πρώην πρόεδροι ΠΑΟΚ), Βασίλης Σεργιαννίδης (γενικός γραμματέας), Γιώργος Μαμιδάκης (αντιπρόεδρος), Νίκος Βεζυρτζής - Απόστολος Αλεξόπουλος (μέλη του συμβουλίου τότε, πρόεδροι της ΚΑΕ ΠΑΟΚ μετέπειτα), Πέτρος Καλαφάτης (γενικός αρχηγός), Σοφοκλής Μαρτινίδης - Λάζαρος Τσώμος - Χρόνης Πετρίδης (διοικητικοί), Θανάσης Μαντάς, Δημήτρης Δούμτσος, Νίκος Κουλούρης, Γιώργος Κασιμάτης, Ιωάννης Βράνιαλης, Στράτος Σιμιτζής, Νίκος Ζελομοσίδης.
 Προσωπικό: Παναγιώτης Γιγής (ιατρός), Ευάγγελος Στάμος (φυσιοθεραπευτής), Αρίσταρχος Αγριογιάννης (μασέρ), Νικηφόρος Τσαρπανάς (φροντιστής), Βασίλης Σιδηρόπουλος (ειδικός γραμματέας), Αντώνης Τασκονίδης - Σταύρος Φιλοξενίδης (έφοροι), Γιώργος Μακρίδης (λογιστής), Αργύρης Καρέλης (υπεύθυνος για τις εισπράξεις των αγώνων), Δημήτρης Ιωαννίδης (φύλακας γηπέδου).

Κληρονομιά

Στις 2 Φεβρουαρίου 2009, ο Παντελάκης παρασύρθηκε από διερχόμενη μηχανή στο κέντρο της Θεσσαλονίκης και μεταφέρθηκε στο Ιπποκράτειο Νοσοκομείο με σοβαρό τραύμα στο κεφάλι. Δεν μπόρεσε να επανέλθει και υπέκυψε στα τραύματα του την ίδια ημέρα, φεύγοντας από τη ζωή σε ηλικία 82 ετών. Σύμφωνα με τη διαθήκη του, ολόκληρη η περιουσία του έγινε δωρεά σε φιλανθρωπικά έργα. Τα κεφάλαια του χρησιμοποιήθηκαν για τη δημιουργία της παιδοογκολογικής κλινικής στο Νοσοκομείο ΑΧΕΠΑ, με οδηγίες ότι η δωρεά του αυτή δεν θα αποκαλυφθεί μέχρι να ολοκληρωθούν οι εργασίες. Δύο νέα ασθενοφόρα αγοράστηκαν και δωρήθηκαν στο ΕΚΑΒ και ένα αθλητικό κέντρο (με ένα γήπεδο ποδοσφαίρου και ένα γήπεδο μπάσκετ) κατασκευάστηκε στις σχολικές εγκαταστάσεις του Ασύλου του Παιδιού στη Θέρμη. Στις 3 Νοεμβρίου 2016, σε μία σεμνή τελετή, πραγματοποιήθηκαν τα αποκαλυπτήρια της προτομής του αείμνηστου Γεωργίου Παντελάκη στα γραφεία της ΠΑΕ ΠΑΟΚ. Η προτομή τοποθετήθηκε δίπλα στην τροπαιοθήκη του ΠΑΟΚ στην είσοδο των γραφείων της διοίκησης.

 Σχετική βιβλιογραφία 
 Κώστας Μπλιάτκας, Της ζωής μου το παιχνίδι - Γιώργος Κούδας, Θεσσαλονίκη, Εκδόσεις Ιανός, 2005 .
 Μιχάλης Παππούς, Ο ΠΑΟΚ του '70, Θεσσαλονίκη, Εκδόσεις University Studio Press, 2019 .

Παραπομπές

 Εξωτερικοί σύνδεσμοι 


 paok24.com - Αθλητική ιστοσελίδα 
 forzaonline.gr - Αθλητική ιστοσελίδα
 inpaok.com - Αθλητική ιστοσελίδα 

Κατηγορία:ΠΑΟΚ (ποδόσφαιρο)
Κατηγορία:Έλληνες πρόεδροι αθλητικών συλλόγων
Κατηγορία:Πρόεδροι ποδοσφαιρικών ομάδων της Ελλάδας
Κατηγορία:Πρόεδροι ΠΑΕ ΠΑΟΚ